Raiskauksesta selvinneiden vammaisten tyttöjen ja naisten on vaikea saada oikeutta Intiassa.

Naiset osoittivat naistenpäivänä mieltään raiskauksia vastaan Intiassa. EPA

23-vuotias CP-vammainen nainen joukkoraiskattiin ja heitettiin alas talon katolta Länsi-Bengalin osavaltiossa. Joukkoraiskauksesta epäillyt miehet kuuluvat Intian yläluokkaan. Vuonna 2014 tapahtuneesta joukkoraiskauksesta kerrotaan Human Rights Watchin maanantaina julkaisemassa raportissa.

- Yläluokkaisesta perheestä lähtöisin olevat epäillyt eivät ole välttäneet syytettä, mutta he jatkavat uhrin perheen uhkailemista, Human Rights Watch -ihmisoikeusjärjestön vammaisten oikeuksia ajava aktivisti ja konsultti Nidhi Goyal sanoi CNN:lle.

- Yhteisön ensimmäinen vastaus tähän juttuun oli " miksi meidän pitäisi tukea tätä hyödytöntä naista ja tuhota tämän tuottavan miehen elämä? " Goyal selitti.

Human Rights Watchin maanantaina julkaisemassa raportissa julkaistu 23-vuotiaan CP-vammaisen naisen raiskaus tuo esiin vammaisten naisten ja lasten kohtaamat ongelmat Intiassa. Jos he selviävät hengissä raiskauksesta, heillä on suuria vaikeuksia saada oikeutta.

- Hän on mielisairas. Miksi minun pitäisi kiinnittää huomiota häneen, poliisi sanoi 26-vuotiaalle Susmitalle.

Skitsofreniasta kärsivä Susmita oli joutunut neljän naapurissa asuvan miehen huumaamaksi ja raiskaamaksi helmikuussa 2014.

Lakeja tiukennettu

Intian raiskauslakeja on tiukennettu vuonna 2012 sattuneen Jyoti Singh Pandeyn maailmaakin kuohuttaneen joukkoraiskauksen jälkeen. Vankilarangaistuksia on pidennetty ja joistakin seksirikoksista voidaan nyt tuomita kuolemaan.

Vuonna 2013 rikoslakiin tehdyissä lisäyksissä on haluttu myös turvata vammaisten tyttöjen ja naisten oikeudet, mutta käytännössä juuri mikään ei ole muuttunut.

Vammaisia naisia ei pidetä seksuaalisina olentoina, ja heihin kohdistunut seksuaalinen väkivalta lakaistaan usein maton alle. Kun raiskauksista tehdään ilmoitus poliisille, uhrin kertomus kyseenalaistetaan.

Poliisit kohtelevat uhria nöyryyttävästi ja ovat ylipäätään haluttomia ottamaan vastaan raiskausilmoituksia. Vammaisten on vaikea saada lääkärinhoitoa, navigoida oikeusjärjestelmässä ja saada korvauksia.

Esimerkiksi 23-vuotias uhri ei ole vieläkään saanut korvauksia maksaakseen raiskauksesta koituneet hoitokustannukset.